# Prosjektbeskrivelse for søknad til Pilot-T

Prosjektbeskrivelsen kan maksimalt være på 10 sider. Sideformatet skal være A4 med 2 cm marger, 11 pkt. skrift (Arial, Calibri eller Times New Roman) og enkel linjeavstand. For eventuell figurtekst kan skriftstørrelse 9 benyttes. Prosjektbeskrivelsen består av fem deler, og **alle punkter på alle deler skal besvares**. Husk å fjerne hjelpetekstene (i blått).

## Del 1 – Relevans for Pilot-T

Beskriv kort hvordan innovasjonen er relevant for og bidrar til Pilot-Ts formål.

* På hvilken måte bidrar prosjektresultatene til å få ny teknologi i bruk i transportsektoren?
* På hvilken måte bidrar prosjektresultatene til et effektivt, miljøvennlig og/eller trygt transportsystem?

## Del 2 – Innovasjonen og overordnet idé

Beskriv visjonen for verdiskaping (innovasjonsideen) som er utgangspunktet for prosjektet. Hvilke behov skal dekkes, hvilke nye muligheter skal realiseres, og/eller hvilke problemer/utfordringer skal løses? Følgende må være beskrevet:

* Overordnet idé, samt konkret beskrivelse av produktet eller tjenesten (innovasjonen)
* Gjør det klart hva innovasjonen dreier seg om (nye eller endrede produkter/tjenester, nye eller endrede metoder for produksjon/leveranse/distribusjon, nye eller endrede former for ledelse/organisering/arbeidsforhold/kompetanse, nye eller endrede forretningsmodeller)
* Hvordan prosjektet er innovativt i forhold til eksisterende løsninger, løsninger under utvikling, både teknisk og forretningsmessig for bedriftene som deltar og i en nasjonal og internasjonal sammenheng? Sammenlign med eksisterende situasjon, slik at det nye kommer klart og tydelig frem.
* Gjør rede for eventuelle etiske problemstillinger knyttet til gjennomføring av prosjektet og utnyttelse av resultatene (for eksempel miljø, bedriftenes samfunnsansvar etc.), og beskriv hvordan disse vil bli ivaretatt. [Se Forskningsrådets forskningsetiske krav](https://www.forskningsradet.no/forskningspolitisk-radgivning/forskningsetiske-krav/)

## Del 3 – FoU-aktivitetene

Her beskrives FoU-aktivitetene som skal gjennomføres i prosjektperioden, inkludert piloterings- og demonstrasjonsaktiviteter, og hvordan prosjektdeltakerne skal gjennomføre disse aktivitetene. Følgende må være beskrevet:

* Forklar hvorfor FoU er nødvendig for å realisere innovasjonen. Hva kreves av ny kunnskap?
* Hovedmål for FoU-aktivitetene, samt delmål som leder frem til hovedmålet. Mål og delmål skal være etterprøvbare. Det må klart fremgå hvilke FoU-resultater som forventes.
* De sentrale forskningsutfordringene, samt tilnærming og metodevalg for å løse disse. Det må fremkomme at prosjektet er kjent med *state-of-the-art* både når det gjelder kunnskap og metoder (Opplys gjerne om det er foretatt søk i vitenskapelig litteratur, patentdatabaser eller lignende).
* Beskriv spesielle forhold (forskningsmessig eller teknologisk risiko) som kan gjøre det vanskelig å nå målene for prosjektet.
* Prosjektets inndeling i arbeidspakker. Her skal dere utdype innholdet i tabellen "Hovedaktiviteter og milepæler i prosjektperioden" under "Framdriftsplan" i søknadsskjemaet. Husk at beslutningspunkter som kan innebære viktige veivalg i prosjektgjennomføringen må være med som milepæler i både prosjektbeskrivelsen og søknadsskjemaet. Arbeidspakkene skal være konkrete, avgrensede og ha etterprøvbare målsettinger. Aktivitetene i hver arbeidspakke skal knyttes til beskrivelsen av forskningsutfordringene. For hver arbeidspakke skal det beskrives
	+ Formål, innhold/aktiviteter og mål
	+ Arbeidspakkeleder og øvrige deltakere og deres roller i arbeidspakken
	+ Milepæler
	+ Fremdriftsplan
	+ FoU-kategori: "Industriell forskning" eller "eksperimentell utvikling"

## Del 4 – Verdiskapnings- og markedspotensial

Når prosjektet er over – eventuelt underveis i prosjektet – skal dere realisere resultatene og verdiskapingspotensialet. Her beskrives markedet og verdikjeden som innovasjonen planlegges realisert i. Det skal også beskrives hvordan innovasjonen skal gi verdiskaping og hvor stort potensialet for verdiskaping antas å være. Følgende må være beskrevet:

* Hvem er din kunde og hvem er sluttkunden. Hva er deres behov?
* Hvor stort er markedet for innovasjonen, og hvorfor skal markedet være villig til å betale for løsningen som utvikles i dette prosjektet?
* Hvilke fortrinn forventes innovasjonen som skal utvikles å ha over eksisterende/konkurrerende produkter/løsninger i dette markedet?
* Beskriv konkurranseforholdene. Hvem er konkurrentene?
* Verdiskapingspotensialet for hver av prosjektdeltakerne (eksempelvis ny omsetning, bedret lønnsomhet, økt produktivitet, sysselsettingseffekt etc.), gitt at innovasjonen blir realisert. Kvantifiser gjerne.
* Hvilken betydning kan prosjektets resultater ha utover enkeltprosjektet? Dette kan være både for bedriftspartnerne, andre deler av næringslivet, brukere/kunder, FoU-miljøers kompetanseutvikling eller for samfunnet for øvrig.
* Forskningsrådet skal støtte utvikling av kunnskap og løsninger for å møte nasjonale og globale bærekraftsutfordringer og bidra til næringsutvikling som gir økt bærekraft og grønn konkurransekraft. Redegjør for prosjektets bidrag i så måte, gjerne med henvisning til FNs bærekraftsmål.
* IPR-strategi (*intellectual property rights*): herunder vil det bli grunnlag for innsending av nye patentsøknader/behov for beskyttelse rundt den nye løsningen, og hvilken enhet/selskap skal rettighetene knyttes til?

## Del 5 – Gjennomføring og realisering

Her beskrives faktorer som er sentrale i vurdering av sannsynlighet for at FoU-prosjektet gjennomføres i henhold til plan og resulterer i en innovasjon som kan realiseres i markedet. Dette inkluderer også planer for hvordan FoU-resultatene skal implementeres, og andre tiltak som er nødvendige for at verdiskapingspotensialet skal kunne realiseres. Følgende må være beskrevet:

* Hvilken rolle prosjektets partnere har i den relevante verdikjeden og skal ha i dette prosjektet. Legg vekt på hvilke vurderinger dere har gjort når det gjelder sammensetningen av konsortiet og hvordan konsortiet ivaretar helheten, både teknisk, økonomisk og kompetansemessig.
* Gi en oversikt over deltakerne i prosjektet og beskriv kort hver av disse prosjektdeltakernes rolle og interesse i prosjektet. Alle prosjektdeltakerne som vil utføre og/eller finansiere FoU-oppgaver i vesentlig omfang skal tas med og disse skal registreres i søknadsskjemaet som prosjektansvarlig, samarbeidspartner eller FoU-leverandør:
	+ **Bedrifter i Norge som skal utnytte prosjektets FoU-resultater i sin verdiskaping** (B1, B2…): Merk at vi regner offentlige foretak med industriell eller forretningsmessig virksomhet som bedrifter. Formuler kort hva den enkelte bedrift som deltar som samarbeidspartner ønsker å oppnå gjennom prosjektet. Opplys om bedriften vil delta med egne FoU-medarbeidere i gjennomføringen av prosjektet eller kun bidra med finansiering. Hver av bedriftene, også prosjektansvarlig, må fylle ut "partneropplysninger for bedrifter", som er et obligatorisk vedlegg til søknaden.
	+ **FoU-leverandører** (F1, F2…): Beskriv hvilke norske og/eller utenlandske forskningsorganisasjoner eller andre leverandører av FoU- tjenester som skal delta med kompetanse og/eller vitenskapelig utstyr som er nødvendig for å gjennomføre prosjektets FoU aktiviteter. I søknadsskjemaet skal disse være angitt som utførende.
	+ **Andre prosjektpartnere** (O1, O2…) Dersom andre typer partnere, for eksempel enheter i offentlig sektor som ikke er foretak, eller bedrifter i utlandet, vil delta i prosjektet omtales dette her. Gi en kort beskrivelse av hver av partnernes begrunnelse for deltakelse i prosjektet. Dersom slike partnere skal utføre FoU-oppgaver i prosjektet, forklar hvordan denne innsatsen skal finansieres (som egenfinansiert innsats, gjennom finansiering fra andre prosjektpartnere eller annet). Beskriv hvilke vurderinger som er gjort om behov for internasjonale samarbeid.
	+ **Annet**: Dersom prosjektet vil benytte bestemte underleverandører for visse oppgaver, utover faglig bistand nevnt over, gi nærmere opplysninger om dette.
* **Plan for utnyttelse av FoU-resultatene og realisering av innovasjonen:** for hver bedriftspartner (B1, B"…) og andre prosjektpartnere (O1, O2…) beskriv plan for utnyttelse av FoU-resultatene til (bedriftsøkonomiske) gevinster i form av skisse til forretningsplan for nytt produkt/ny tjeneste ut i marked eller skisse til implementeringsplan for nye forretningsmodeller, nye produksjonsprosesser eller andre resultater i bedriften(e) og evt. hos aktør fra offentlig sektor. Dersom planen ikke er realisering umiddelbart etter prosjektslutt skal dere beskrive langsiktig plan for realisering.
* Risiko og utfordringer for realisering av innovasjonen, og hvordan disse planlegges møtt. Disse kan f.eks. være:
	+ Tekniske
	+ Markedsmessige
	+ Organisatoriske
	+ Politiske eller regulatoriske
	+ Finansielle
* Beskriv planer for å formidle resultater utover spredning som skjer ved bedriftenes implementering av innovasjonen. Opplys om eventuelle planer for både vitenskapelig og populærvitenskapelig publisering som kan gjøre ny kunnskap og/eller nye løsninger tilgjengelig for andre.